**Pkp. 2**

**Eelnõu nr. 2**

*koosseisuline häälteenamus*

|  |  |  |
| --- | --- | --- |
| VIIMSI VALLAVOLIKOGU | | |
|  | | |
| **MÄÄRUS** | | |
|  | | |
|  | | |
| Viimsi | | 14. märts 2017 nr |
|  | | |
|  | | |
| Eraüldhariduskooli toetuse andmise tingimused ja kord |  | |
|  | | |
|  | | |
| Määrus kehtestatakse kohaliku omavalitsuse korralduse seaduse § 22 lõike 1 punkt 5 ja erakooliseaduse § 222 lõike 1 alusel. | | |
|  | | |
|  | | |

1. **Reguleerimisala**
2. Määrus reguleerib Viimsi valla eelarvest eraüldhariduskooli pidajale toetuse andmise tingimusi ja korda.
3. Eraüldhariduskoolide riikliku rahastuse täies ulatuses taastamine on aluseks määruse kehtetuks tunnistamiseks.
4. **Mõisted**
5. Eraüldhariduskool (edaspidi erakool) on eraõigusliku juriidilise isiku (edaspidi erakooli pidaja) asutus, kes tegutseb põhikooli- ja gümnaasiumiseaduse ning erakooliseaduse alusel, omab kehtivat tegevusluba ning võimaldab üldhariduse omandamist riiklikule õppekavale vastava õppekava alusel.
6. Üksikvanemon vanem, kes kasvatab last üksi. Eelkõige loetakse üksikvanemaks vanem, kellel on õigus riiklikule üksikvanema lapse toetusele või kelle lapse teine vanem on surnud. Ametil on õigus rakendada üksikvanema mõistet ka vanemale, kes kinnitab oma allkirjaga, et kasvatab last üksinda ja esitab vallavalitsusele selle tõendamiseks vastavad andmed ja dokumendid (abielu lahutust tõendav dokument, määratud elatisraha, hooldusõigus jne), mille õigsust on vallavalitsusel õigus kontrollida läbi ametlike andmekogude ning avalike infokanalite.
7. **Erakoolile toetuse andmise tingimused**
8. Viimsi valla eelarvest toetatakse erakooli pidajat, kui:
9. erakooli pidaja ja tema tegevus vastab õigusaktides esitatud nõuetele;
10. erakooli pidajal on kehtiv tegevusluba, mille ta on esitanud Viimsi Vallavalitsuse haridus- ja kultuuriametile (edaspidi amet);
11. erakooli pidajal puudub riiklike maksude või maksete võlgnevus;
12. erakooli pidaja on esitanud ametile koopia Haridus- ja Teadusministeeriumiga sõlmitud lepingust eraüldhariduskooli tegevuskulude katmise toetuse eraldamiseks;
13. erakoolis õppiva õpilase (edaspidi toetatav õpilane) enda, mõlema tema seadusliku esindaja või üksikvanema (edaspidi vanemad) elukoha andmetena on rahvastikuregistrisse kantud Viimsi vald.
14. toetatav õpilane õpib põhikoolis või gümnaasiumiastmes;
15. toetatava õpilase eest ei maksa täies ulatuses õppekoha tegevuskulude katmiseks toetust riik;
16. toetatava õpilase vanemaga sõlmitud lepingu ja lepingu lisade koopiad on erakooli pidaja poolt esitatud ametile.
17. **Erakoolile toetuse andmine**
18. Erakooli pidajale antakse õpilase kohta toetus kalendrikuu eest kuumäära alusel, kui on täidetud käesoleva määruse paragrahvis 3 sätestatud tingimused.
19. Toetuse andmise aluseks on erakooli pidaja poolt Viimsi Vallavalitsusele iga kuu esimeseks kuupäevaks esitatud arve, mis vastab eelmise kuu kümnenda kuupäeva seisuga Eesti Hariduse Infosüsteemis kinnitatud Viimsi valla õpilaste arvule vastavas erakoolis.
20. Erakooli toetus makstakse välja hiljemalt haridusteenuse osutamisele järgneva kuu 15. kuupäevaks ülekandega erakooli pidaja pangakontole.
21. **Toetuse määr**
22. Alates 1. märtsist 2017. a kuni 31. detsembrini 2019. a antakse erakooli pidajale toetatava õpilase eest toetust kuumääras 30 eurot õpilase kohta.
23. Makstava toetuse ulatuses peab erakooli pidaja omakorda vähendama lapsevanemalt küsitavat õppemaksu.
24. **Toetuse sihtotstarve**

Erakooli pidaja võib käesoleva määruse kohaselt saadud toetust kasutada erakooli tegevuskulude katteks.

1. **Erakooli pidaja teavitamiskohustus**
2. Erakooli pidaja on kohustatud ametit teavitama kõikidest asjaoludest, mis tingivad või võivad tingida käesolevas määruses nimetatud toetuse andmise lõpetamise, sealhulgas toetatavatest õpilastest, kes on lõpetanud õppimise erakoolis.
3. Erakooli pidaja on kohustatud viivitamatult teavitama ametit järelevalveorgani tehtud ettekirjutustest ja nende täitmisest.
4. **Järelevalve**
5. Ametil on õigus igal ajal kontrollida toetuse maksmise aluseks olevate tingimuste täitmist ja toetuse kasutamise sihtotstarbelisust.
6. Käesoleva paragrahvi lõikes 1 sätestatud kontrolli tegemiseks on ametil õigus:
7. nõuda Viimsi valla eelarvest toetatava erakooli pidajalt haridusteenuse osutamisega seotud andmete ja dokumentide (sealhulgas andmeid vanemalt saadud õppemaksu kohta) esitamist;
8. küsida Viimsi valla eelarvest toetatava õpilase vanemalt andmeid haridusteenuse kasutamise kohta;
9. siseneda eelneval kokkuleppel Viimsi valla eelarvest toetatava haridusteenuse osutamiseks kasutatavatesse ruumidesse haridusteenuse osutamisega seotud asjaolude kontrollimiseks.
10. **Toetuse väljamaksmise peatamine ja tagasinõudmine**
11. Ametil on õigus nõuda toetus tagasi ja/või peatada toetuse väljamaksmine, kui:
12. ei ole täidetud antud määruse § 3 nimetatud toetuse andmise aluseks olevad tingimused;
13. ei ole täidetud antud määruse § 5 lg 2 tingimus;
14. toetust ei kasutata sihtotstarbeliselt;
15. järelevalve käigus on esitatud ametile valeandmeid;
16. toetatav laps on erakooli nimekirjast väljaarvatud;
17. toetava lapse ja tema vanema(te) elukoha aadress ei ole Rahvastikuregistri andmetel Viimsi vallas;
18. riikliku järelevalve ettekirjutus on jäetud põhjendamatult täitmata;
19. erakooli tegevusluba tunnistatakse kehtetuks;
20. erakooli pidaja ei luba ameti esindajat erakooli ruumidesse kontrolli teostamiseks;
21. erakooli pidaja ei esita ametile nõutud andmeid ja dokumente tähtaegselt;
22. erakooli tegevus ei vasta õigusaktides kehtestatud nõuetele;
23. erakool on oma tegevuse lõpetanud või on erakooli suhtes alustatud pankroti- või likvideerimismenetlust.
24. Kui pärast erakooli toetuse väljamaksmist selgub, et toetuse andmise aluseks olevad tingimused ei olnud täidetud, on ametil õigus tasaarveldada aluseta makstud toetus väljamaksmisele kuuluva toetusega või nõuda aluseta väljamakstud toetus tagasi.
25. **Määruse rakendussätted**
26. Määrus jõustub kolmandal päeval pärast Riigi Teatajas avaldamist.
27. Määrust rakendatakse tagasiulatuvalt 1. märtsist 2017. a.
28. Määrus kehtib 31. detsembrini 2019. a.

|  |  |
| --- | --- |
|  | |
|  | |
|  | |
|  | |
|  | |
| Toomas Tõniste |  |
| Vallavolikogu esimees |  |

Eelnõu esitaja: Viimsi Vallavalitsus

Eelnõu koostaja: haridus- ja kultuuriamet

Kooskõlastanud:

Jan Trei Janek Murakas

Abivallavanem haridus- ja kultuuriameti juhataja

Kristi Tomingas

vallasekretär

|  |  |
| --- | --- |
| **Seletuskiri** | |
|  | |
| **Viimsi Vallavolikogu määruse**  **“Eraüldhariduskooli toetuse andmise tingimused ja kord“** |  |
|  | |
|  | |

1. **Sissejuhatus**

Määruse eelnõu on koostatud [kohaliku omavalitsuse korralduse seaduse](https://www.riigiteataja.ee/akt/121062016003) § 22 lõike 1 punkti 5 alusel ja arvestades [erakooliseaduse](https://www.riigiteataja.ee/akt/116062016005) § 222 lõiget 1.

Vajadus määruse eelnõu koostamiseks tuleneb 16.06.2016 vastu võetud erakooliseaduse muudatustest, millega lisati erakooli seadusesse § 44 sätted ja mis jõustusid 01.01.2017. Erakooliseaduse muudatuste jõustumisel 1. jaanuarist 2017 kaotas kehtivuse seaduse § 222 - ehk kadus kohalikule omavalitsusele pandud kohustus erakooli tegevuskulude katmises osaleda.

Erakooliseaduse § 22 lõige 4 annab kohalikule omavalitsuse (edaspidi *KOV*) võimaluse osaleda eraüldhariduskooli tegevuskulude katmises, kui see on KOV hinnangul vajalik kohaliku kogukonna vajadusest lähtuvalt – vajalik hariduse kättesaadavuse tagamiseks või piirkondlike hariduse omandamise võimaluste mitmekesistamiseks.

Erakooliseaduse § 44 sätestab riigi toetuse eraüldhariduskooli tegevuskulude katmise. Aastatel 2017-2019 maksab riik eraüldhariduskoolile tegevuskulu toetust 75% vastava kohaliku omavalitsuse üksuse 2016. aasta õppekoha tegevuskulu keskmisest maksumusest. Aastast 2020 lõpetakse erakooliseaduse alusel riigieelarvest eraüldhariduskoolide tegevuskulude katmine põhjusel, et tagada kõigi omandivormide (koolipidajad: riik; munitsipaal ja era) üldhariduskoolide võrdne kohtlemine – sihtotstarbelist haridustoetust eraldab riik erakoolide pidajatele võrdsetele alustel KOV koolidega.

1. **Eesmärk**

Eelnõu eesmärgiks on luua Viimsi valla õpilastele paremaid tingimusi koolikohustuse täitmiseks ning tagada kõigile Viimsi valla koolikohustuslikus eas olevatele õpilastele ühetaoliselt kättesaadav kvaliteetne haridus.

1. **Eelnõu sisu ja võrdlev analüüs**

**Eelnõu § 1 reguleerib** Viimsi valla eelarvest (edaspidi *valla eelarvest*) eraüldhariduskooli pidajale toetuse andmise tingimusi ja korda.

Juhul kui riik taastab eraüldhariduskoolide rahastamise 100% ulatuses, on volikogul alus antud määrus tunnistada kehtetuks.

**Eelnõu § 2 esitab erakooli õigusliku määratluse koos vajalike tunnustega - e**rakool on äriregistrisse kantud eraõigusliku juriidilise isiku (edaspidi *erakooli pidaja*) asutus, kes tegutseb põhikooli- ja gümnaasiumiseaduse ning erakooliseaduse alusel, omab kehtivat tegevusluba ning võimaldab üldhariduse omandamist riiklikule õppekavale vastava õppekava alusel.

Eelnõu § 3 lõige 1 sätestab valla eelarvest erakoolile toetuse andmise 8 tingimust. § 3 lõike 1 punktid 1-4 on sätestatud tingimused erakoolile. Vastavalt § 3 lg 1 punkt 5 peab toetatav õpilane ja mõlemad tema vanemad olema Viimsi valla elanikud vastavalt rahvastikuregistri andmetele. Erandina käsitletakse siin üksikvanemaid. Sama paragrahvi lg 6 näeb ette, et toetust makstakse nii põhikooli kui gümnaasiumi õpilase eest. § 3 lg 1 punkt 7 on määrusesse sisse kirjutatud selleks, et erakool ei saaks topelttoetust, kuna osasid hariduslike erivajadustega õpilastele suunatud eraüldhariduskoole toetab riik 100% ulatuses. Need erakoolid ei vaja kohalikult omavalitsuselt täiendavat toetust majanduskulude katmiseks. Määruse § 3 lg 1 punkt 8 annab võimaluse kontrollida, et toetuse maksmisel oleks tagatud sama määruse § 5 lg 2 nõue.

Eelnõu § 4 sätestab täpsemalt arveldamise tingimused erakooliga. Toetuse maksmine toimub vastavalt erakooli poolt esitatud arvetele. Hiljemalt iga kuu esimeseks kuupäevaks esitab erakool Viimsi Vallavalitsusele arve, mis vastab eelmise kuu kümnenda kuupäeva seisuga Eesti Hariduse Infosüsteemis kinnitatud Viimsi valla õpilaste arvule vastavas erakoolis. Enne arve tasumist kontrollib haridus- ja kultuuriameti teenistuja, kas arvel esitatud andmed on korrektsed. Arve tasutakse hiljemalt haridusteenuse osutamisele järgneva kuu 15. kuupäevaks ülekandega erakooli pidaja pangakontole.

**Eelnõu §** 5 lõige 1 sätestab perioodiks 1. jaanuarist 2017. a kuni 31. detsembrini 2019. a Viimsi valla toetuseks erakooli pidajale toetatava õpilase eest toetust kuumääras, mis on 30 eurot õpilase kohta.

Eelnõu § 5 lg 2 sätestab ka selle, et kui Viimsi vald maksab õpilase eest toetust erakoolile, siis selle toetuse summa võrra peab olema väiksem lapsevanema poolt tasutav õppemaks. Vastav tingimus on määrusesse sisse kirjutatud selleks, et lapsevanem ka reaalselt tunnetaks toetuse mõju. Määruse eelnõu eesmärk on toetada just Viimsi valla õpilasi.

**Eelnõu §** 6 kohaselt võib erakooli pidaja saadud toetust kasutada ainult sihtotstarbeliselt - erakooli tegevuskulude katteks. Tegevuskulude määratlus on täpsemalt sätestatud põhikooli- ja gümnaasiumiseaduse § 83.

**Eelnõu §** 7 lõige 1 kohaselt on erakooli pidajal kohustus teavitada koheselt vallavalitsust kõikidest asjaoludest, mis tingivad või võivad tingida käesolevas määruses nimetatud toetuse andmise lõpetamise, sealhulgas toetatavatest õpilastest, kes on lõpetanud õppimise erakoolis.

**Eelnõu §** 7 lõige 2 kohaselt oli erakooli pidajal kohustus viivitamatult teavitada vallavalitsust järelevalveorgani tehtud ettekirjutustest ja nende täitmisest.

**Eelnõu §** 8 sätestab vallavalitsuse õiguse igal ajal kontrollida toetuse maksmise aluseks olevate tingimuste täitmist ja toetuse kasutamise sihtotstarbelisust, nõudes valla eelarvest toetatava erakooli pidajalt haridusteenuse osutamisega seotud andmete ja dokumentide esitamist. Kuna toetuse maksmiseks kasutatakse maksumaksja raha, peab vallavalitsus tagama, et eraldatud toetust kasutatakse sihtotstarbeliselt. Ühtlasi on vallavalitsusel õigus küsida erakooli õpilase lapsevanematelt infot kasutatava teenuse kohta ning siseneda eelneval kokkuleppel ka erakooli ruumidesse. Erakooli pidajal on kohustus lubada vallavalitsuse esindajad oma ruumidesse.

**Eelnõu §** 9 lõige 1 alusel peatab vallavalitsus toetuse väljamaksmise, kui toetuse andmise aluseks olevad tingimused ei ole täidetud ja/või erakooli pidaja ei esita nõutud andmeid ja dokumente tähtaegselt.

**Eelnõu §** 9 lõige 2 sätestab tasaarveldamise/tagasimaksmise - kui pärast erakooli toetuse väljamaksmist selgub, et toetuse andmise aluseks olevad tingimused ei olnud täidetud või toetust ei ole kasutatud sihtotstarbeliselt on vallavalitsusel õigus tasaarveldada aluseta makstud toetus väljamaksmisele kuuluva toetusega või nõuda aluseta väljamakstud toetus tagasi. Sellisel juhul on erakooli pidajal kohustus toetus tagasi maksta arveldamise kuule järgneval kuul.

**Eelnõu §** 10 lõike 1 kohaselt jõustub m**äärus jõustub** kolmandal päeval pärast Riigi Teatajas avaldamist. **Eelnõu §** 10 lõige 2 kohaselt rakendatakse määrust rakendatakse tagasiulatuvalt 01. märtsist 2017.a. Määruse eelnõu esitatakse 14. märtsi 2017 Viimsi Vallavolikogu istungile. Määrust rakendatakse tagasiulatuvalt alates 1. märtsist 2017. **Eelnõu §** 10 lõige 3 kohaselt kehtib määrus 31. detsembrini 2019.a.

1. **Määruse mõjud**

Seoses riigipoolse toetuse vähendamisega veerandi võrra, leevendab antud määrus nende õpilaste õppemaksu koormust, kes juba käivad erakoolis. Vastavalt määrusele peab Viimsi valla õpilaste eest küsitav õppemaks valla poolt makstava toetuse võrra vähenema. Ühtlasi toetatakse antud määrusega mitmekesiseid haridusvalikuid ning seeläbi luuakse Viimsi valla lastele paremad võimalused koolikohustuse täitmiseks. Kuna Viimsi valla enda koolides on õppekohad peaaegu maksimaalselt täidetud, siis aitab erakoolide toetamine leevendada survet ka meie oma koolivõrgule.

2017. aasta veebruari seisuga käib erakoolides 175 Viimsi last, neist põhikooliastmes 142 ja gümnaasiumis 33. Valdav enamus õpilastes käib Tallinna linnas tegutsevates erakoolides (kokku 170). Lisaks käib 3 last Rakveres, 1 laps Raasiku vallas ja 1 laps Varstu vallas.

1. **Määruse rakendamiseks vajalikud kulutused ja määruse rakendamise eeldatavad tulud**

2017. aastal on erakoolide toetamise prognoositav kulu valla eelarves ligi 53 000 eurot (5300 eurot kuus, kokku 10 kuud). Aluseks võetud järgmine arvutuskäik:

30 eurot kuus õpilase kohta x 175= 5250

Toetust makstakse 2017. aastal märtsist detsembrini ehk 10 kuud, seega 5250x10=52 500.

2018. ja 2019. aasta kulusid on väga keeruline prognoosida, kuna see sõltub konkreetselt erakoolides õppivatest õpilaste arvust, mis igal aastal varieerub. Tänaste numbrite järgi võib öelda, et nii 2018. kui ka 2019. aasta kulu on vähemalt 63 000 eurot aastas.

2017. aastaks vajalik summa leidub eelarve sees teiste kohalike omavalitsustega tasaarveldamise eelarveridadel (092123, 092203). Kuna eelarve planeerimisel sai arvestatud, et õppekoha tegevuskulu ühe õpilase kohta kuus võib tõusta kuni 91 euroni, aga tõusis tegelikult vaid 88 euroni, siis on antud ridadel reserv, mida saab kasutada erakoolide toetamiseks.

1. **Määruse jõustumine**

Määrus jõustub kolmandal päeval pärast avalikustamist Riigi Teatajas, kuid rakendub tagasiulatuvalt alates 1. märtsist 2017.

1. **Eelnõu kooskõlastamine**

Määruse eelnõu on kooskõlastatud Viimsi Vallavolikogu eelarve- ja arengukomisjoni 06.03.2017 koosolekul, noorsoo- ja hariduskomisjoni 1.03.2017 koosolekul ning Viimsi Vallavalitsuse 28.02.2017 istungil.

Seletuskirja koostas:

Janek Murakas

haridus- ja kultuuriameti juhataja